সাংবাদিক এবং রাজনেতার জীবনে পারস্পরিক সম্পর্কে এই রৌদ্র-ছায়া চলতেই থাকে। এখন তো মনে হয়, আমাদের জীবনটাও সেমি পাবলিক লাইফ। লিখলাম, বাজপেয়ী কী ভাবে আমাদের সঙ্গে নিয়ে বিদেশ যেতেন, সে সব দিনের অভিজ্ঞতা। মোদীজি এসে সাংবাদিকদের তাঁর সঙ্গে নিয়ে যাওয়া বন্ধ করেছেন। সঙ্গে সঙ্গে এক ফেসবুক বন্ধু বললেন, এ বার বুঝলাম, মোদীর বিরুদ্ধে জয়ন্ত ঘোষাল কেন এত সোচ্চার? তথাগত রায় রাজ্যপাল, তা মহামহিম এই নগণ্য সাংবাদিকের ওপর করা সে মন্তব্যটি দিলেন টুইট করে! এখন আমি কী করে বোঝাই, আমরা যে বিদেশ যেতাম সেটার জন্য সরকার নয়, ব্যাপক খরচ দিত আমাদের কোম্পানি! এটা বিনি পয়সারও ভোজ ছিল না! তাই প্রশ্নটা বেড়ানো নয়, বিষয়টা হল আমেরিকার প্রেসিডেন্ট এখনও মিডিয়া প্রতিনিধি দল নিয়েই যাতায়াত করেন। তিনি এত মিডিয়া বিরোধী হওয়া সত্ত্বেও!